KIRJALLINEN KYSYMYS E-2854/02

esittäjä(t): Marco Pannella (NI) komissiolle

(10. lokakuuta 2002)

Aihe: Toimittaja Nguyen Vu Binh uudelleenvangitseminen

Useista lähteistä, muun muassa Vietnam Club for Democracy ja Toimittajat ilman rajoja -järjestöistä saatujen tietojen mukaan Nguyen Vu Vinh pidätettiin 25. syyskuuta, mikä oli toinen kerta kolmen kuukauden sisällä. Syyskuun 25. päivän iltana poliisi teki kotietsinnän hänen talossaan ja otti haltuunsa useita hänen henkilökohtaisia tavaroitaan. Toimittaja pidätettiin ja nyt hän on todennäköisesti noin kymmenen kilometrin päässä Hanoista Thanh Tri alueella sijaitsevassa B 14 -vankilassa. Nguyen Vu Binh toimitti kommunistisen sanomalehden Tap Chi Cong San -nimistä liitettä kunnes hänet erotettiin tammikuussa 2001 siksi, että hän oli yrittänyt perustaa uuden itsenäisen puolueen. Sen jälkeen hän on kirjoittanut Vietnamin hallitusta arvostelevia artikkeleita. Nguyen Vu Binh joutui jo lyhyeen kuulusteluun 19. heinäkuuta, koska hän oli lähettänyt kirjelmän Yhdysvalloissa Washingtonissa järjestetyn ihmisoikeuskonferenssin osanottajille. Hänet vapautettiin seuraavana päivänä, mutta häntä on vartioitu tiukasti ja hänen on täytynyt ilmoittautua poliisille joka päivä. Elokuussa hän allekirjoitti yhdessä kahdenkymmenen muun kirjailijan ja toisinajattelijan kanssa vetoomuksen Vietnamin hallitukselle institutionaalisten uudistusten, muun muassa perustuslakituomioistuimen ja riippumattoman korruption vastaisen elimen perustamisen puolesta. Nguyen Vu Binh julkaisi elokuussa internetissä kriittisen kirjoituksensa Huomioita Kiinan ja Vietnamin välisistä rajasopimuksista. Vietnamin viranomaiset eivät kuitenkaan ole esittäneet mitään virallisia syytöksiä häntä vastaan.

Tietääkö komissio Nguyen Vu Binhin vangitsemisesta ja häntä vastaan esitetyistä syytöksistä? Onko komissiolla tietoja kahden muun internetissä mielipiteitään esittäneen toisinajattelijan kohtalosta. Nämä kaksi toisinajattelijaa, informatiikan professori ja oikeustieteilijä Le Chi Quang ja Pham Hong Son on pidätetty. Eikö komissio katso, että sen olisi ryhdyttävä konkreettisiin toimiin vietnamilaisten toisinajattelijoiden tukemiseksi etenkin edistämällä vietnaminkielisen Voice of Europe -radioaseman perustamista ja maksamalla syytettyjen puolustamisesta aiheutuvat kustannukset?

Christopher Pattenin komission puolesta antama vastaus

(12. marraskuuta 2002)

Komissio yhdessä Vietnamissa edustettuina olevien jäsenvaltioiden kanssa seuraa tarkoin ihmisoikeuksien kehitystä Vietnamissa osana yhteisön politiikkaa, jonka mukaan Vietnamin hallituksen jatkuvaa sitoutumista ihmisoikeuksien kehitykseen rohkaistaan ja tuetaan. Komissio osallistuu yhdessä jäsenvaltioiden kanssa myös säännölliseen vuoropuheluun Vietnamin hallituksen kanssa ja kaikkiin unionin Vietnamiin kohdistuviin toimenpiteisiin ihmisoikeuskysymyksissä.

Komissio on tietoinen parlamentin jäsenen esille ottamista tapauksista.

Nguyen Vu Binhin osalta ei ole vielä ollut mahdollista vahvistaa tietoa pidätyksestä, mutta komission valtuuskunta on tietoinen kyseessä olevista raporteista ja jatkaa tiedustelujen tekemistä. On tiedossa, että professori Le Chi Quang pidätettiin nettikahvilassa Hanoissa helmikuussa 2002 ja että hän parhaillaan odottaa pidätettynä oikeudenkäyntiä. On myös tiedossa, että Pham Hong Son pidätettiin maaliskuussa 2002 ja että hän on edelleen pidätettynä oltuaan tapauksensa tutkinnan aikana alkuaan neljä kuukautta pidätettynä.

Komissio ei pidä asianmukaisena käyttää yhteisön varoja Vietnamin lain mukaan syytettyjen Vietnamin kansalaisten kustannusten maksamiseen tai vietnaminkielisen Voice of Europe -radioaseman perustamisen tukemiseen. Komission valtuuskunta yhdessä Vietnamissa edustettuina olevien jäsenvaltioiden kanssa ottaa edelleen esille erityiskysymyksiä ja yksittäistapauksia asianmukaisten diplomaattikanavien kautta.